  Виталий Пронин Валэктон сётэ Судъя приставъёслэн федерал службазылэн Удмурт ёзэныз кивалтӥсь внутренней службаысь майор Игорь Наговицын Пытсамтэ тыриськонъёсы вань. Соосты берыктон вылысь судъя приставъёс мон вылэ исполнительной производство ӝутӥзы. Табере картаям вуись уждунысьтым 50 процентэз соос кие кыле. 3 нылпиосы, соосты огнам будэтӥсько. Вералэ вал, быгато-а приставъёс сюдӥсьсэс (атайзэс) ыштэм понна пособиез, озьы ик Президентэн ӵектэм пособиез таланы? О. Абрамова. Можга ёрос Должник вылэ исполнительной производство ӝутӥське ке, солы почта пыр та сярысь уведомление вуэ. Отын пусъемын луыны кулэ, кӧня люкаськемын тыриськонъёсыз. Сое басьтэм дырысен 5 нунал ӵоже адямилы дыр сётӥське соосты пытсаны, та вакытэ приставъёс картаысьтыз уксёзэ уг исало. 5 нунал ортчыса но адямилэн пунэмъёсыз пытсамын ӧвӧл ке, озьыен, судъя пристав коньдонзэ кутон сярысь постановлениез юнматэ. Банкъ-ёсы адямилэн счётъёсыз пумысен запросъёс келя но отчы вуись уксёлэсь оглюкетсэ басьтэ. Но 2007-тӥ арын юнматэм «Исполнительной производство сярысь» федерал законлэн 101-тӥ статьяяз чурен-чурен пусъемын, адямилэсь кыӵе уксёзэ кутыны уг быгаты пристав. Шуиськоды, нылпиосты понна тӥледлы вуэ сюдӥсьсэс ыштэм понна пенсия, озьы ик чакласькоды соос понна выль пособиосты басьтыны. Та выплатаос законэн утемын, озьыен, приставъёс уг быгато со уксёез басьтыны. Со сяна, таланлэсь утемын адямилы сётӥськись мукет юрттэт но. Кылсярысь, пиналъёс понна алиментъёс, ужаны быгатӥсьтэм адямиез утем понна выплатаос, нылпи ваем понна пособие, анай капитал но мукет. Но ӵем дыръя тазьы луэ: картае (счётэ) вуэм уксё уг пус-йиськы, ма понна сётэмын. Коньдон вуиз бере, пристав сое кутэ. Нош со нылпиос понна пособие яке кыӵе ке юрттэт вал, кудӥз списать каронлэсь законэн утемын. Таӵе учыръёсы адями вазиськыны кулэ исполнительной производствозэ нуись приставлы, уксёзэ берыктон вылысь куриськон гожтыса. Сутка ӵоже пристав эскерон ортчытоз, кулэ луиз ке, банкъёсы вазиськоз но адямилэсь уксёзэ берыктон пумысен решение юнматоз. Коньдон выльысь вуоз адямилэн счётаз, сое басьтыны луоз. Пытсамтэ штрафъёс, вытъёс, тыриськонъёс понна ӝутэмын ӧвӧл-а исполнительной уж — тазэ адями ачиз чакланы кулэ. Тае тодыны луэ Судъя приставъёслэн федерал службазылэн Удмурт ёзэзлэн сайтысьтыз r18.fssprus.ru Отын ик тыриськонъёсты пытсаны луоз, дорысь потатэк. Теги: Юан-веран  